Nariadenie Komisie (ES) č. 13/2004
z 8. decembra 2003,
ktorým sa určuje obsah zoznamu vodných ciest námorného charakteru stanovených v článku 3 písm. d) nariadenia Rady (EHS) č. 1108/70
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1108/70 zo 4. júna 1970, ktorým sa zavádza účtovný systém pre výdavky na infraštruktúru v súvislosti so železničnou, cestnou a vnútrozemskou vodnou dopravou [1], naposledy zmenené a doplnené Aktom o pristúpení Rakúska, Fínska a Švédska, a najmä na jeho článok 3 písm. d),
keďže:
(1) Nariadenie Komisie (EHS) č. 281/71 z 9. februára 1971, ktorým sa určuje obsah zoznamu vodných ciest námorného charakteru stanovených v článku 3 písm. e) nariadenia Rady (EHS) č. 1108/70 zo 4. júna 1970 [2], ktoré bolo niekoľkokrát podstatne zmenené a doplnené [3]. V záujme prehľadnosti a jednoznačnosti by sa malo uvedené nariadenie kodifikovať.
(2) Podľa nariadenia (EHS) č. 1108/70 sa účty výdavkov na infraštruktúru nevyžadujú pre rôzne kategórie infraštruktúry. Toto ustanovenie sa medzi iným uplatňuje na niektoré vodné cesty námorného charakteru, ktorých zoznam má vyhotoviť Komisia.
(3) Pri zostavovaní tohto zoznamu sa musí venovať pozornosť podielu prepravy na vodných cestách námorného charakteru, ktorý pripadá na vnútrozemskú vodnú dopravu, alebo potrebe zavedenia účtovného systému vzhľadom na také vodné cesty z hľadiska vytvorenia systému spoplatňovania používania infraštruktúry,
PRIJALA TOTO NARIADENIE:
Článok 1
Zoznam vodných ciest námorného charakteru uvedených v článku 3 písm. d) nariadenia (EHS) č. 1108/70 sa nachádza v prílohe I k tomuto nariadeniu.
Článok 2
Nariadenie (EHS) č. 281/71 sa zrušuje.
Odkazy na zrušené nariadenie sa rozumejú ako odkazy na toto nariadenie a čítajú sa v súlade s tabuľkou zhody v prílohe III.
Článok 3
Toto nariadenie nadobúda účinnosť 20. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. decembra 2003